Meddelelse om indledning af en interimsundersøgelse af antidumpingforanstaltninger vedrørende importen af cykler med oprindelse i Folkerepublikken Kina

(2004/C 103/04)

Kommissionen har modtaget en anmodning om en fornyet undersøgelse i henhold til artikel 11, stk. 3, i Rådets forordning (EF) nr. 384/96(1), senest ændret ved Rådets forordning (EF) nr. 461/2004(2), i det følgende benævnt "grundforordningen".

1. ANMODNING OM FORNYET UNDERSØGELSE

Anmodningen blev indgivet af European Bicycle Manufacturers Association (EBMA), i det følgende benævnt "ansøgeren", på vegne af producenter, der tegner sig for en betydelig del, i dette tilfælde over 35 %, af den samlede produktion af cykler i Fællesskabet.

2. VARE

Den vare, der er omfattet af den fornyede undersøgelse, er cykler uden motor (herunder trehjulede transportcykler), i det følgende benævnt "den pågældende vare", henhørende under KN-kode 8712 00 10, 8712 00 30 og 8712 00 80 og med oprindelse i Folkerepublikken Kina. Disse KN-koder anføres blot til orientering.

3. GÆLDENDE FORANSTALTNINGER

De foranstaltninger, der i øjeblikket er i kraft, er en endelig antidumpingtold, som blev indført ved Rådets forordning (EF) nr. 1524/2000(3).

4. BEGRUNDELSE FOR DEN FORNYEDE UNDERSØGELSE

Ansøgeren hævder, at der på ny finder dumping sted med deraf følgende skade, og at de gældende foranstaltninger ikke længere er tilstrækkelige til at imødegå den skadelige dumping.

Det, der ligger til grund for påstanden om dumping fra Folkerepublikken Kina, er en sammenligning af prisen i Mexico (det tredjeland med markedsøkonomi, der er blevet anvendt i den seneste undersøgelse af importen af denne vare) med eksportprisen på den pågældende vare, der sælges med henblik på eksport til Fællesskabet.

På grundlag heraf fremgår det, at den beregnede dumpingmargen er væsentligt højere end den dumpingmargen, der blev konstateret i den tidligere undersøgelse, som førte til de nuværende foranstaltninger.

Ansøgeren har forelagt beviser for, at importen af den pågældende vare fra Folkerepublikken Kina er steget, udtrykt i absolutte tal og som markedsandel.

Det påstås endvidere, at mængderne af og priserne på den pågældende importerede vare fortsat har haft negative virkninger bl.a. for EF-erhvervsgrenens salgsmængder, hvilket har haft betydelige negative følgevirkninger for erhvervsgrenens samlede resultat, dens finansielle situation og beskæftigelsessituation.

5. PROCEDURE

Kommissionen har efter høring af det rådgivende dvalg fastslået, at der foreligger tilstrækkelige beviser til at berettige en interimsundersøgelse, og den indleder hermed en fornyet undersøgelse i overensstemmelse med artikel 11, stk. 3, i grundforordningen.

5.1. Procedure for fastsættelse af dumping og skade

Undersøgelsen vil fastslå, om der forekommer dumping og skade, og om der er behov for at videreføre, afskaffe eller ændre de eksisterende foranstaltninger.

a) Stikprøver

I betragtning af det klart store antal parter, der er involveret i denne procedure, kan Kommissionen beslutte at anvende stikprøver, jf. artikel 17 i grundforordningen.

i) Udtagning af stikprøver vedrørende eksportører og producenter i Folkerepublikken Kina

For at Kommissionen kan afgøre, om det er nødvendigt at anvende stikprøver, og i bekræftende fald udtage en stikprøve, anmodes alle eksporterende producenter eller deres repræsentanter om at give sig til kende ved at kontakte Kommissionen og indgive følgende oplysninger om deres selskab eller selskaber inden for den frist, der er fastsat i punkt 6, litra b), nr. i), og i den form, der er angivet i punkt 7 i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- omsætningen i lokal valuta og salget i enheder af den pågældende vare til eksport til Fællesskabet i perioden fra den 1. januar 2003 til den 31. december 2003

- omsætningen i lokal valuta og den mængde i enheder af den pågældende vare, der blev solgt på hjemmemarkedet i perioden fra den 1. januar 2003 til den 31. december 2003

- om selskabet har til hensigt at fremsætte krav om en individuel margen(4) (kun producenter kan fremsætte krav om individuelle margener)

- selskabets nøjagtige aktiviteter med hensyn til produktionen af den pågældende vare

- navnene på alle forretningsmæssigt forbundne selskaber(5), der er involveret i produktion og/eller salg (på eksport- og/eller hjemmemarkedet) af den pågældende vare, samt udførlig beskrivelse af deres aktiviteter

- andre relevante oplysninger, som kan være nyttige for Kommissionen ved udvælgelse af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Kommissionen vil endvidere kontakte myndighederne i eksportlandet og alle kendte sammenslutninger af eksportører og producenter for at indhente de oplysninger, som den har brug for ved udvælgelse af stikprøven af eksportører og producenter.

ii) Stikprøve af importører

For at Kommissionen kan afgøre, om det er nødvendigt at anvende stikprøver og i bekræftende fald udtage en stikprøve, anmodes alle importører eller deres repræsentanter om at give sig til kende over for Kommissionen og opgive følgende oplysninger om deres selskab eller selskaber inden for den frist, der er fastsat i punkt 6, litra b), nr. i), og i den form, der er angivet i punkt 7 i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- selskabets samlede omsætning i euro i perioden fra den 1. januar 2003 til den 31. december 2003

- det samlede antal ansatte

- selskabets nøjagtige aktiviteter med hensyn til den pågældende vare

- mængden i enheder og værdien i euro af importen til og videresalget på markedet i Fællesskabet af den pågældende vare med oprindelse i Folkerepublikken Kina i perioden fra den 1. januar 2003 til den 31. december 2003

- navne på alle forretningsmæssigt forbundne selskaber(6), der er involveret i produktion og/eller salg af den pågældende vare, samt udførlig beskrivelse af deres aktiviteter

- andre relevante oplysninger, som kan være nyttige for Kommissionen ved udvælgelse af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige for at udvælge stikprøven af importører, vil Kommissionen desuden kontakte alle kendte sammenslutninger af importører.

iii) Stikprøve af EF-producenter

I betragtning af det store antal EF-producenter, som støtter anmodningen, har Kommissionen til hensigt at undersøge den skade, der er forvoldt EF-erhvervsgrenen, ved anvendelse af stikprøve.

For at Kommissionen kan udtage en stikprøve anmodes alle producenter i Fællesskabet om at afgive følgende oplysninger om deres selskab eller selskaber inden for den frist, der er fastsat i denne meddelelses punkt 6, litra b), nr. i):

- navn, adresse, e-post-adresse, telefon-, fax- og/eller telexnummer samt kontaktperson

- selskabets samlede omsætning i euro i perioden fra den 1. januar 2003 til den 31. december 2003

- selskabets nøjagtige aktiviteter med hensyn til produktionen af den pågældende vare

- værdien i euro af salget af den pågældende vare på fællesskabsmarkedet i perioden fra den 1. januar 2003 til den 31. december 2003

- mængden i enheder af salget af den pågældende vare på fællesskabsmarkedet i perioden fra den 1. januar 2003 til den 31. december 2003

- mængden i enheder af produktionen af den pågældende vare i perioden fra den 1. januar 2003 til den 31. december 2003

- navne på alle forretningsmæssigt forbundne selskaber(7), der er involveret i produktion og/eller salg af den pågældende vare, samt udførlig beskrivelse af deres aktiviteter

- andre relevante oplysninger, som kan være nyttige for Kommissionen ved udvælgelse af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

iv) Endelig udvælgelse af stikprøven

Alle interesserede parter, der ønsker at afgive relevante oplysninger vedrørende udvælgelsen af stikprøven, skal gøre dette inden for den frist, der er fastsat i denne meddelelses punkt 6, litra b), nr. ii).

Kommissionen har til hensigt at foretage den endelige udvælgelse af stikprøver, når den har hørt de parter, der har givet udtryk for, at de er rede til at indgå i stikprøven.

Selskaber, som indgår i stikprøven, skal besvare et spørgeskema inden for den frist, der er fastsat i punkt 6, litra b), nr. iii), i denne meddelelse, og skal udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, kan Kommissionen træffe afgørelse på grundlag af de foreliggende faktiske oplysninger i overensstemmelse med artikel 17, stk. 4, og artikel 18 i grundforordningen. En afgørelse på grundlag af de foreliggende faktiske oplysninger kan være mindre fordelagtig for den pågældende part som forklaret i punkt 8 i denne meddelelse.

b) Spørgeskemaer

For at indhente de oplysninger, som Kommissionen anser for nødvendige for undersøgelsen, vil den sende spørgeskemaer til de til stikprøven udvalgte EF-virksomheder, til alle producentsammenslutninger i EF, til de eksportører og producenter i Folkerepublikken Kina, der er udvalgt til stikprøven, til alle eksportør- og producentsammenslutninger, til de importører, der er udvalgt til stikprøven, og til alle importørsammenslutninger, der er anført i anmodningen eller som har samarbejdet i den undersøgelse, der førte til de foranstaltninger, som denne fornyede undersøgelse angår, samt til myndighederne i det pågældende eksportland.

Eksportører og producenter i Folkerepublikken Kina, som fremsætter krav om en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, skal indgive et udfyldt spørgeskema inden for den frist, der er fastsat i punkt 6, litra a), nr. ii), i denne meddelelse. De skal derfor anmode om et spørgeskema inden for den frist, der er fastsat i punkt 6, litra a), nr. i), i denne meddelelse. Sådanne parter bør imidlertid være opmærksomme på, at Kommissionen, i tilfælde af at der anvendes stikprøver af eksportører og producenter, kan beslutte ikke at beregne en individuel margen for dem, hvis antallet af eksportører og producenter er så stort, at en individuel behandling vil være urimelig byrdefuld og hindre, at undersøgelsen afsluttes rettidigt.

Under alle omstændigheder bør alle interesserede parter straks kontakte Kommissionen pr. fax for at finde ud af, om de er anført i anmodningen, og i givet fald inden for den frist, der er fastsat i denne meddelelses punkt 6, litra a), nr. i), anmode om et spørgeskema, da fristen i punkt 6, litra a), nr. ii), i denne meddelelse gælder for alle interesserede parter.

c) Indhentning af oplysninger og afholdelse af høringer

Alle interesserede parter anmodes om at tilkendegive deres synspunkter, indgive andre oplysninger end besvarelser af spørgeskemaet og fremlægge dokumentation til støtte herfor. Disse oplysninger og dokumentation herfor skal være Kommissionen i hænde inden for den frist, der er fastsat i denne meddelelses punkt 6, litra a), nr. ii).

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. Denne anmodning skal indgives inden for den frist, der er fastsat i punkt 6, litra a), nr. iii), i denne meddelelse.

d) Udvælgelse af land med markedsøkonomi

I den tidligere undersøgelse blev Mexico anset for at være et passende referenceland med markedsøkonomi i forbindelse med fastsættelsen af den normale værdi i Folkerepublikken Kina. Kommissionen påtænker igen at benytte Mexico til dette formål. Interesserede parter opfordres til at fremsætte bemærkninger om rimeligheden af dette valg inden for den særlige frist, der er fastsat i denne meddelelses punkt 6, litra c).

e) Markedsøkonomisk status

For de eksportører og producenter i Folkerepublikken Kina, som hævder og fremlægger tilstrækkelige beviser for, at de driver virksomhed under markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i overensstemmelse med artikel 2, stk. 7, litra b), i grundforordningen. Eksportører og producenter, som agter at fremsætte behørigt begrundede krav, skal gøre dette inden for den særlige frist, der er fastsat i punkt 6, litra d) i denne meddelelse. Kommissionen sender spørgeskemaer til alle eksportører og producenter, der er angivet i den fornyede undersøgelse, til alle sammenslutninger af eksportører og producenter, der er angivet i den fornyede undersøgelse, og til myndighederne i Folkerepublikken Kina. Anvendelsen af dette punkt indskrænker ikke muligheden for at anvende stikprøver af eksportører og producenter i overensstemmelse med artikel 17 i grundforordningen.

5.2. Procedure for vurderingen af Fællesskabets interesser

I overensstemmelse med artikel 21 i grundforordningen og hvis det bekræftes, at der sandsynligvis fortsat vil finde dumping sted og dermed forvoldes skade, vil der blive truffet afgørelse om, hvorvidt det vil stride mod EF's interesser at opretholde, ændre eller ophæve antidumpingforanstaltningerne. EF-erhvervsgrenen, importører, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger til Kommissionen inden for den generelle frist, der er fastsat i punkt 6, litra a), nr. ii), i denne meddelelse, forudsat at de dokumenterer, at der er en objektiv forbindelse mellem deres aktiviteter og den pågældende vare. Parter, der har reageret som angivet i foregående sætning, kan anmode om at blive hørt mundtligt med angivelse af, hvilke særlige grunde der er til, at de bør høres, inden for den frist, der er fastsat i punkt 6, litra a), nr. iii), i denne meddelelse. Det skal bemærkes, at der kun vil blive taget hensyn til oplysninger, der er indgivet i henhold til artikel 21, hvis de er behørigt underbygget med faktuelle beviser på indgivelsestidspunktet.

6. FRISTER

a) Generel frist

i) For anmodning om et spørgeskema eller andre ansøgningsskemaer

Alle interesserede parter, der ikke samarbejdede i forbindelse med den undersøgelse, som førte til de foranstaltninger, der er genstand for denne fornyede undersøgelse, bør anmode om et spørgeskema eller andre ansøgningsskemaer så hurtigt som muligt og senest 10 dage efter offentliggørelsen af denne meddelelse i Den Europæiske Unions Tidende.

ii) For at parterne kan give sig til kende og indsende besvarelser af spørgeskemaer og eventuelle supplerende oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage efter datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at udøvelsen af de fleste proceduremæssige rettigheder, der er fastsat i grundforordningen, afhænger af, at den berørte part giver sig til kende inden for den nævnte frist.

Selskaber, der er udvalgt til at indgå i en stikprøve, skal indgive besvarelser af spørgeskemaerne inden for den frist, der er fastsat i punkt 6, litra b), nr. iii), i denne meddelelse.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist i forbindelse med stikprøver

i) Alle oplysninger, der er omhandlet i punkt 5.1, litra a), nr. i), punkt 5.1, litra a), nr. ii), og punkt 5.1, litra a), nr. iii), skal være Kommissionen i hænde senest 15 dage efter datoen for offentliggørelsen af denne meddelelse i Den Europæiske Unions Tidende, da Kommissionen påtænker at konsultere de berørte parter, som har udtrykt vilje til at indgå i stikprøven, om den endelige udvælgelse inden for 21 dage fra datoen for offentliggørelsen af denne meddelelse i Den Europæiske Unions Tidende.

ii) Alle andre oplysninger, der er relevante for udvælgelsen af stikprøven, jf. punkt 5.1, litra a), nr. iv), skal være Kommissionen i hænde senest 21 dage efter offentliggørelsen af denne meddelelse i Den Europæiske Unions Tidende.

iii) Besvarelserne af spørgeskemaer fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

c) Særlig frist for valg af land med markedsøkonomi

Parter i undersøgelsen kan fremsætte bemærkninger til valget af Mexico, der som nævnt i denne meddelelses punkt 5.1, litra d), anses for at være et passende valg af land med markedsøkonomi med henblik på fastsættelsen af den normale værdi for Folkerepublikken Kina. Disse bemærkninger skal være Kommissionen i hænde senest 10 dage efter offentliggørelsen af denne meddelelse i Den Europæiske Unions Tidende.

d) Særlig frist for indgivelse af krav om markedsøkonomisk status og/eller individuel behandling

Behørigt begrundede krav om markedsøkonomisk status (som anført i punkt 5.1, litra e), i denne meddelelse) og/eller individuel behandling i henhold til artikel 9, stk. 5, i grundforordningen skal være Kommissionen i hænde inden for 15 dage fra datoen for offentliggørelse af denne meddelelse i Den Europæiske Unions Tidende.

7. SKRIFTLIGE REDEGØRELSER, BESVARELSER AF SPØRGESKEMA OG KORRESPONDANCE

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-post-adresse, telefon-, fax- og/eller telexnummer). Alle skriftlige bemærkninger, herunder de oplysninger, der forlanges i denne meddelelse, spørgeskemabesvarelser og korrespondance fra interesserede parter, som afgives i fortrolighed, skal forsynes med påtegningen "Fortroligt"(8) og i overensstemmelse med artikel 19, stk. 2, i grundforordningen ledsages af et ikke-fortroligt sammendrag, som skal forsynes med påtegningen "Kan konsulteres af interesserede parter".

Kommissionens postadresse: Europa-Kommissionen Generaldirektoratet for Handel

Direktorat B

J-79 5/16 B - 1049 Bruxelles Fax (32-2) 295 65 05 Telex COMEU B 21877

8. MANGLENDE SAMARBEJDSVILJE

I tilfælde, hvor en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet urigtige eller vildledende oplysninger, vil der blive set bort fra disse oplysninger, og de foreliggende faktiske oplysninger kan benyttes, jf. grundforordningens artikel 18. Hvis en interesseret part ikke samarbejder eller kun delvis samarbejder, og resultaterne af undersøgelsen derfor baseres på de foreliggende faktiske oplysninger i henhold til grundforordningens artikel 18, kan resultatet være mindre gunstigt for den pågældende part, end hvis denne havde udvist samarbejdsvilje.

(1) EFT L 56 af 6.3.1996, s. 1.

(2) EUT L 77 af 13.3.2004, s. 12.

(3) EFT L 175 af 14.7.2000, s. 39.

(4) Der kan kræves individuelle margener i henhold til grundforordningens artikel 17, stk. 3, for selskaber, der ikke indgår i stikprøven, grundforordningens artikel 9, stk. 5, vedrørende individuel behandling, hvis der er tale om lande uden markedsøkonomi, og grundforordningens artikel 2, stk. 7, litra b), for selskaber, der kræver markedsøkonomisk status. Det skal bemærkes, at krav om individuel behandling er underkastet bestemmelserne i grundforordningens artikel 9, stk. 5, og at krav om markedsøkonomisk status er underkastet bestemmelserne i grundforordningens artikel 2, stk. 7, litra b).

(5) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).

(6) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).

(7) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).

(8) Dette betyder, at dokumentet alene er til tjenestebrug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om gennemførelse af artikel VI i GATT 1994 (antidumpingaftalen).